## El campus virtual de Labora oferix cursos per a desenvolupar les competències transversals més demandades per les empreses

*** Són cursos totalment gratuïts, es poden sol·licitar des del 10 de gener i busquen millorar l'ocupabilitat de les persones
* Per a desenvolupar les competències personals o *softskills*, que són les imprescindibles per a aconseguir un òptim desenvolupament professional**

Labora, el Servei Valencià d'Ocupació i Formació, ha llançat al seu campus virtual els nous cursos de competències transversals per a l'any 2024. L'objectiu d'esta formació és millorar la capacitació laboral de la ciutadania, aportant-li habilitats personals i interpersonals de diferents graus de complexitat.

Estos cursos, que s'impartiran de manera totalment gratuïta, se centraran a desenvolupar destreses que es mostren com a imprescindibles per a aconseguir un òptim desenvolupament professional, com ara la comunicació tant verbal com no verbal, l'escolta activa, la creativitat, el lideratge, així com habilitats com l'adaptabilitat, l'autocontrol o la resiliència.

Els programes formatius duraran entre 25 i 60 hores i estaran disponibles en línia en qualsevol moment del dia. Entre el 10 i el 23 de gener estarà obert el termini d'inscripcions.

La formació en estes habilitats es mostra com una eina imprescindible per a millorar l'ocupabilitat de les persones. Tal com ha quedat de manifest en l'estudi realitzat per l'Observatori de les Ocupacions del Servei d'Ocupació Pública Estatal, per a garantir l'acompliment eficient d'una ocupació ja no n'hi ha prou amb adquirir els coneixements tècnics i teòrics, també és necessari disposar d'una sèrie d'habilitats personals, actituds i aptituds de caràcter transversal, que facilitaran al treballador o treballadora una major autonomia i flexibilitat a l'hora d'afrontar i resoldre els problemes i reptes professionals, independentment del lloc o de l'empresa en la qual es trobe a cada moment.

D'esta manera, l'alumnat interessat a rebre esta formació podrà triar entre diferents cursos amb 25 hores de duració cada un, com són: Comunicació Escrita; Treball en Equip; Lideratge i Direcció d'Equips de Treball; Resolució de Conflictes en el Treball i Millora del Rendiment; *Design Thinking*; Capacitat d'Adaptació, Flexibilitat i Agilitat; Entrenament de l'Autoestima i Autocontrol; Autonomia i Innovació Laboral - Iniciativa i Creativitat; Pensament Positiu - Optimisme i Entusiasme; i Gestió Eficaç del Temps.

Totes les persones que s'inscriguen en Labora (ja estiguen en desocupació o treballant) poden accedir a estos plans formatius, que són totalment en línia i accessibles les 24 hores del dia, la qual cosa permet que siguen completats segons les necessitats de cada alumne.

**La tercera edició de cursos d'idiomes, imminent**

Labora, el Servei Valencià d'Ocupació i Formació, té a més preparada la tercera edició dels seus cursos d'idiomes (nivells A1 a B2 d'anglés, així com l'A1 i A2 de francés i alemany) que seran impartits d'igual també al seu campus virtual formatiu, són gratuïts i els pot sol·licitar qualsevol persona donada d'alta en el Servei d'Ocupació de Labora. Això sí, les places són limitades i s'atorgaran en rigorós ordre de sol·licitud, que es podrà tramitar entre el 5 i el 9 de febrer.

Totes estes formacions oferixen flexibilitat a l'alumnat, en poder completar-los al seu ritme i compatibilitzar-lo amb altres activitats. Com a novetat, Labora oferirà, a més d'un diploma acreditatiu, gravació amb una eina de reconeixement de veu i tutories virtuals setmanals.

Fecha: 10/01/2024